ສະ​ພາ​ຕ່ຳ ສ​ຫລ ຄາດ​ວ່າ ຈະ​ຮັບ​ຜ່ານ ຍັດ​ຕິ ຈຳ​ກັດ ການ​ປະ​ຕິ​ບັດ​ງານ ທາງ​ທະ​ຫານ ຕໍ່​ອີ​ຣ່ານ
ຍ້ອນ​ພັກ​ເດ​ໂມ​ແຄ​ຣັດ​ ​ຄວບ​ຄຸມ​ສະ​ພາ​ຕ່ຳ ຈຶ່ງ​ຄາດ​ວ່າ​ມາດ​ຕະ​ການນີ້ ຈະ​ມີ​ການ​ຮັບ​ຜ່ານ​ຢ່າງ​ງ່າຍ​ດາຍ ສ່ວນ​ຊະ​ຕາ​ກຳ​ຂອງ​ມາດ​ຕະ​ການ​ ຢູ່​ໃນ​ສະ​ພາ​ສູງ ທີ່​ພັກ​ຣີ​ພັບ​ບ​ລີ​ກັນ​ຄວບ​ຄຸມນັ້ນ ຍັງ​ບໍ່​ທັນ​ເປັນ​ທີ່​ຈະ​ແຈ້ງ​ເທື່ອ.
ເປັນທີ່ຄາດກັນວ່າ ສະພາຕ່ຳສະຫະລັດຈະໃຫ້ການອະນຸມັດຕໍ່ຍັດຕິສະບັບນຶ່ງໃນວັນພະຫັດມື້ນີ້ ສັ່ງໃຫ້ປະທານາທິບໍດີດໍໂນລ ທຣຳ ບໍ່ໃຫ້ໃຊ້ກຳລັງທະຫານທີ່ພົວພັນກັບການເປັນປໍລະປັກກັບອີຣ່ານ ທ່ານນາງແນນຊີ ເພໂລຊີ ປະທານສະພາຕ່ຳສະຫະລັດໄດ້ປະກາດກ່ຽວກັບການລົງຄະແນນສຽງດັ່ງກ່າວ ໃນຖະແຫຼງການສະບັບນຶ່ງທີ່ຕ້ອງຕິລັດຖະບານປະທານາທິບໍດີທຣຳ ທີ່ໄດ້ໂຈມຕີທາງອາກາດໃນອາທິດແລ້ວ ຊຶ່ງໄດ້ສັງຫານຜູ້ບັນຊາການກຳລັງອາລກຸດຂອງອີຣ່ານ ທ່ານກາສເຊັມ ຊູເລມານີ ໂດຍບໍ່ໄດ້ປຶກສາຫາລືກັບລັດຖະສະພາ ທ່ານນາງເອີ້ນການໂຈມຕີທາງອາກາດນັ້ນວ່າ ເປັນການກະທຳ “ທີ່ທ້າທາຍແລະບໍ່ສົມສ່ວນ” ທີ່ເຮັດໃຫ້ທະຫານແລະນັກການທູດສະຫະລັດຕົກຢູ່ໃນອັນຕະລາຍ ” ຍັດຕິດັ່ງກ່າວ ຮຽກຮ້ອງໃຫ້ປະທານາທິບໍດີຍຸຕິການໃຊ້ກຳລັງທະຫານສະຫະລັດຕໍ່ອີຣ່ານ ນອກຈາກວ່າລັດຖະສະພາໄດ້ປະກາດສົງຄາມ ຫຼືໃຫ້ການອະນຸມັດ ຫຼືນອກຈາກວ່າ ການປະຕິບັດງານທາງທະຫານດັ່ງກ່າວມີຄວາມຈຳເປັນເພື່ອປ້ອງກັນການໂຈມຕີທີ່ພວມຈະເກີດຂຶ້ນຕໍ່ສະຫະລັດ ດິນແດນ ຫຼືກຳລັງທະຫານຂອງຕົນ ທ່ານນາງເພໂລຊີກ່າວວ່າ “ລັດຖະບານຕ້ອງໄດ້ເຮັດວຽກຮ່ວມກັບລັດຖະສະພາລ່ວງໜ້າ ກ່ຽວກັບຍຸດທະສາດຫຼຸດຜ່ອນຄວາມເຄັ່ງຕຶງ ໃນທັນທີ ຢ່າງມີປະສິດທິຜົນ ເພື່ອປ້ອງກັນບໍ່ໃຫ້ເກີດຄວາມຮຸນແຮງຕື່ມອີກ ອາເມຣິກາ ແລະໂລກຂອງເຮົາບໍ່ຕ້ອງການສົງຄາມ ” ຍ້ອນພັກເດໂມແຄຣັດເປັນຜູ້ຄວບຄຸມສະພາຕ່ຳ ດັ່ງນັ້ນຈຶ່ງຄາດວ່າມາດຕະການນີ້ ຈະມີການຮັບຜ່ານຢ່າງງ່າຍດາຍ ສ່ວນຊະຕາກຳຂອງມາດຕະການດັ່ງກ່າວຢູ່ໃນສະພາສູງ ທີ່ພັກຣີພັບບລີກັນຄວບຄຸມນັ້ນ ຍັງບໍ່ທັນເປັນທີ່ຈະແຈ້ງເທື່ອ ພວກເຈົ້າໜ້າທີ່ຂັ້ນສູງຂອງລັດຖະບານສະຫະລັດຮວມທັງລັດຖະມົນຕີການຕ່າງ ປະເທດ ທ່ານໄມຄ໌ ພອມພຽວ ລັດຖະມົນຕີກະຊວງປ້ອງກັນປະເທດ ທ່ານມາກ ແອັສເປີ ແລະຜູ້ອຳນວຍການອົງການສືບລັບຊີໄອເອ ທ່ານນາງຈີນາ ຮາສແພລ ໄດ້ພາກັນໄປລັດຖະສະພາໃນວັນພຸດວານນີ້ ເພື່ອລາຍງານໃຫ້ບັນດາສະມາຊິກສະພາຕ່ຳ ແລະສະພາສູງຊາບ ກ່ຽວກັບການຕັດສິນໃຈ ທຳການໂຈມຕີທາງອາອາກາດ ທີ່ໄດ້ສັງຫານທ່ານຊູເລມານາ ງ ສະມາຊິກພັກເດໂມແຄຣັດຫຼາຍໆຄົນໄດ້ພາກັນຕ້ອງຕິກອງປະຊຸມສະພາດັ່ງກ່າວ ທີ່ບໍ່ໄດ້ໃຫ້ເຫດຜົນພຽງພໍໃນການໂຈມຕີທາງອາກາດ ແຕ່ສະມາຊິກພັກຣີພັບບລີກັນ ໄດ້ໃຫ້ການສະໜັບສະໜຸນຕໍ່ການກະທຳຂອງລັດຖະບານ